Musa je bil sin četrtega osmanskega sultana Bajazida I. Njegova mati je bila ali hčerka bega turških Germijanidov ali bizantinska princesa. Po Bajazidovem porazu v bitki s Timur Lenkom pri Ankari so Bajazida in Muso ujeli. Po Bajazidovi smrti leta 1403 so Muso osvobodili. Vrnil se je v Osmansko cesarstvo, kjer je bila državljanska vojna, in poskušal priti do prestola v tedanji prestolnici Bursi. Za osmanski prestol sta se takrat v Anatoliji potegovala tudi brata Isa Čelebi v Balıkesirju in Mehmed Čelebi v Amasyi, v Rumeliji pa brat Sulejman Čelebi v Edirnu, evropski prestolnici Osmanskega cesarstva.